Domstolene er for slappe, lovgivningen er ikke stram nok, og regeringen ser til, at indvandrerbanderne styrer København.

Sådan lyder kritikken fra Dansk Folkeparti, der ifølge udlændingeordfører Martin Henriksen er helt enig med Socialdemokratiets formand, Mette Frederiksen, der anklager regeringen for passivitet.

Vi vil gerne kigge på et forbud mod indvandrerbander, så alene det at være tilknyttet en bande kan straffes med for eksempel udvisning. Martin Henriksen, udlændingeordfører

Henriksen vil have både justitsminister Søren Pape Poulsen (K) og udlændinge- og integrationsminister Inger Støjberg (V) på banen.

Læs også : Mette Frederiksen har fem bud på at standse bandeskyderier

- Det er i høj grad indvandrere, der er tale om, siger Martin Henriksen.

- Vi vil gerne kigge på et forbud mod indvandrerbander, så alene det at være tilknyttet en bande kan straffes med for eksempel udvisning.

DF forestiller sig, at det ikke behøver at kunne bevises, at et bandemedlem har begået anden kriminalitet. Alene det at være tilknyttet en bande skal være ulovligt, forklarer Martin Henriksen.

- Og vi vil også gerne kigge på muligheden for at fratage statsborgerskab, hvis man bliver dømt for kriminalitet, der er relateret til bandeaktiviteter.

Det er allerede muligt at miste sit statsborgerskab, hvis man dømmes i terrorrelaterede sager.

Læs også : Højesteret tager statsborgerskab fra Said Mansour

Det er for eksempel sket for marokkaneren Said Mansour, der mistede sit danske statsborgerskab for terrorpropaganda.

Det er noget i den stil, DF gerne vil have udbredt til at gælde bandekriminalitet også.

Ude af kontrol

Bandekonflikten i København er eskaleret de seneste uger.

To tilfældige unge mænd uden relationer til bander er blandt dem, der er blevet ramt af skud. Det har fået politiet til at opfordre unge mænd til at passe på.

Der er næsten lige kommet en ny bandepakke. Og der er indført visitationszone i København. Burde politiet ikke få arbejdsro til at benytte de redskaber, der allerede er?

- Vi blander os ikke politisk i efterforskningen. Men situationen er kommet ud af kontrol. Det er indvandrerbanderne, der styrer gaderne visse steder, siger Martin Henriksen.

- Men vi bliver nødt til vise politisk lederskab. Regeringen burde træde i karakter. Der halter det.